SISB คาดปี 62 นักเรียนเพิ่ม 250 คนตามเป้าผลักดันรายได้โตต่อเนื่อง!
SISB คาดปี 62 นักเรียนเพิ่ม 250 คนตามเป้าผลักดันรายได้โตต่อเนื่อง!
SISB คาดปี 62 นักเรียนเพิ่ม 250 คนตามเป้าผลักดันรายได้โตต่อเนื่อง!
28 ส.ค. 2562

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่า ในระหว่างวันที่ 28-30 สิงหาคม 2562 ตลาดหลักทรัพย์แห่งประเทศไทย มีกำหนดจัดงาน “Thailand Focus 2019: Embracing Opportunities – The Next Chapter” ณ โรงแรมแกรนด์ ไฮแอท เอราวัณ กรุงเทพฯ
ทั้งนี้ SISB เป็นหนึ่งในบริษัทที่ได้รับเชิญให้เข้าร่วมนำเสนอข้อมูลให้กับนักลงทุนสถาบัน โดยมีกองทุนฯ ที่ตอบรับฟังข้อมูลกว่า 20 แห่ง และเชื่อว่าการได้เข้าร่วมงานในครั้งนี้ บริษัทฯ จะได้รับความสนใจ เนื่องจากมีฐานะการเงินที่แข็งแกร่ง มีรายได้สม่ำเสมอ และ ผลการดำเนินงานเติบโตอย่างต่อเนื่อง
“บริษัทฯ คาดหวังว่าการนำเสนอข้อมูลให้กับนักลงทุนสถาบันครั้งนี้ เพื่อให้กองทุนต่างๆ มีความเข้าใจในธุรกิจการศึกษาของ SISB และเพิ่มสัดส่วนการถือครองหุ้นของสถาบันมากขึ้น” นายยิว ฮอค โคว กล่าว
นายยิว ฮอค โคว กล่าวต่อว่า ภาพรวมการดำเนินธุรกิจในครึ่งปีหลังน่าจะมีแนวโน้มที่ดีกว่าครึ่งปีแรก เนื่องจากเป็นช่วงเปิดปีการศึกษาใหม่ โดยครึ่งปีแรกของปี 2562 มีจำนวนนักเรียนใหม่เพิ่มขึ้นประมาณ 170 คน และคาดว่าทั้งปีจะมีจำนวนนักเรียนเพิ่มขึ้นได้ตามเป้าหมายที่ระดับ 200-250 คน ซึ่งน่าจะผลักดันเป้าหมายรายได้ปีนี้เติบโตจากปีก่อน
นอกจากนี้ บริษัทฯ อยู่ระหว่างเตรียมความพร้อมหลักสูตร International Baccalaureate (IB) เพื่อเป็นทางเลือกให้นักเรียนของ SISB ในระดับชั้นมัธยมปลาย ก่อนก้าวเข้าสู่ระดับมหาวิทยาลัย โดยคาดว่าจะเริ่มเปิดการเรียนการสอนหลักสูตรดังกล่าวได้ภายในปีการศึกษาหน้า
อนึ่งผลการดำเนินงานในงวด 6 เดือนปีนี้ SISB มีกำไรสุทธิอยู่ที่ 94.50 ล้านบาท เพิ่มขึ้น 116% จากงวดเดียวกันของปีก่อนที่มีกำไรสุทธิเท่ากับ 43.69 ล้านบาท ขณะที่มีรายได้รวมอยู่ที่ 541.03 ล้านบาท เพิ่มขึ้น 19% จากงวดเดียวกันของปีก่อนที่มีรายได้รวมเท่ากับ 452.98 ล้านบาท
สำหรับปัจจัยที่ส่งผลให้ผลการดำเนินงานของบริษัทเติบโตมาจากจำนวนนักเรียนที่เพิ่มขึ้นจากงวดเดียวกันปีก่อน ขณะที่ต้นทุนภาระดอกเบี้ยลดลง ส่งผลให้บริษัทฯ ไม่มีภาระหนี้สินประเภทเงินกู้ยืม หลังจากที่บริษัทฯ นำเงินที่ได้รับจากการขายหุ้นไอพีโอส่วนหนึ่งไปชำระคืนหนี้สถาบันการเงิน ทำให้สามารถลดภาระด้านค่าใช้จ่ายทางการเงินได้เป็นอย่างดี ขณะเดียวกันบริษัทฯสามารถบริหารจัดการต้นทุนจากการดำเนินงานได้ดีขึ้นอย่างต่อเนื่อง